Ante Ramljak potpisao je u ime Agrokora 8. lipnja 2017. Ugovor o najstarijem zajmu od 1,06 milijardu eura (Super-Priority Term Facilities Agreement) s Knighthead Capital Investments, Knighthead Capital Investments II i Kala Investments kao zajmodavcima, Madison Pacific Trust Limited kao agentom i grupom kompanija u sastavu koncerna kao jamcima. Ugovor je sastavila londonska odvjetnička firma Hogan Lovells, a po njemu je realiziran kredit od 200 milijuna eura od kojih je 100 milijuna eura iskorišteno za kupnju obveznica Agrokora.

Nakon njega uslijedio je novi ugovor kojem su se pridružili i drugi zajmodavci čija je lista još uvijek tajna. U ponedjeljak smo saznali, ali tek nakon članka objavljenog u Telegramu, da je vlasnicima obveznica pripalo 56% prava na kreditiranje koncerna od ukupnih 960 milijuna eura određenih za financijske institucije. Razlog za tako velik i nerazmjeran udio u odnosu na učešće u starim tražbinama pronađen je u odbijanju Sberbanke da sudjeluje u ovom dvojbenom aranžmanu.

Doveden u pitanje cijeli kreditni aranžman

Nekoliko članaka Ugovora koji do sada nisu bili poznati javnosti izazvat će cijeli niz novih prijepora i dodatno dovesti u pitanje cijeli kreditni aranžman. U čl. 21.17. kao jedan od razloga za prijevremenu naplatu cijelog kredita navedena je smjena izvanredne uprave ili savjetnika za restrukturiranje. Jednostavno, ako Vlada RH kojim slučajem poželi smijeniti Antu Ramljaka ili otkazati daljnje usluge Alix Partnersu Agrokor će odmah morati platiti cijeli iznos kredita.

U čl. 20.4 navedeno je da izvanredna uprava ne može izvršiti nijedno plaćanje specificirano u tom članku bez prethodne pisane suglasnosti Alix Partnersa, a u čl. 20.5 da se ne može izvršiti nijedna transakcija s kompanijama izvan Grupe bez odobrenja istog savjetnika.

Izvanredna uprava se mora konzultirati s Knightheadom

U istom članku je navedeno da prilikom određivanja skupina vjerovnika i sastava stalnog vjerovničkog vijeća ili savjetodavnog tijela izvanredna uprava mora najprije konzultirati Alix Partners i zajmodavce, znači Knighthead Capital Investments. Tijekom novca prema čl. 20.8. upravlja Alix Parteners, a ukoliko netko u Agrokoru kojim slučajem poželi komentirati ovaj tekst prema člancima 20.22 i 20.26 mora najprije dobiti pisanu suglasnost od istog savjetnika.

Nije valjda potrebno napominjati da ovakva ograničenja u radu izvanredne uprave dovode u pitanje sam smisao njenog postojanja. Ante Ramljak svojim je potpisom sebe razvlastio i istovremeno se učinio nesmjenjivim.